聞公擇過雲龍張山人輒往從之公擇有詩戲用其韵
作者：蘇軾
朝代：宋

paragraphs: 我生固多憂，肉食嘗苦墨。
軒然就一笑，猶得好飲力。
聞君過雲龍，對酒兩靜默。
急携清歌女，出郭及未昃。
一歡難力致，邂逅有勝特。
喧蜂集晚花，亂雀啅叢棘。
山人樂此耳，寂寞誰侍側。
何當求好人，聊使治要襋。
使君自孤僨，此理誰相值。
不如學養生，一氣服千息。